
Text rozhodnutia
Súd: Krajský súd Bratislava Spisová značka: 9Saz/21/2014 Identifikačné číslo súdneho spisu: 1014201227 Dátum vydania rozhodnutia: 02. 10. 2014 Meno a priezvisko sudcu, VSÚ: JUDr. Ľubomír Šramko ECLI: ECLI:SK:KSBA:2014:1014201227.1 Uznesenie Krajský súd v Bratislave v právnej veci navrhovateľa: pána R. B., narodeného X.X.XXXX, štátneho príslušníka Sýrie, v krajine pôvodu bytom V. R., D. B., D. R., P. R. s miestom pobytu P. XXX/XX, Ž., zastúpeného pani Mgr. Jarmilou Vargovou, advokátkou so sídlom pracoviska Brečtanová 21, Bratislava proti odporcovi: Ministerstvo vnútra Slovenskej republiky - migračný úrad, Pivonková 6, Bratislava v konaní o opravnom prostriedku navrhovateľa z 22.7.2014 proti rozhodnutiu odporcu ČAS: MU-78-20/ PO-Ž-2014 zo dňa 9.6.2014 takto r o z h o d o l : Krajský súd v Bratislave postupuje vec vedenú pod sp. zn. 9Saz/21/2014 miestne príslušnému Krajskému súdu v Košiciach. o d ô v o d n e n i e : Dňa 23.7.2014 bol konajúcemu Krajskému súdu v Bratislave (ďalej len súd) doručený návrh - opravný prostriedok navrhovateľa zo dňa 22.7.2014 proti rozhodnutiu odporcu ČAS: MU-78-20/PO-Ž-2014 zo dňa 9.6.2014, ktorým navrhovateľovi nebol udelený azyl na území Slovenskej republiky, bola mu však poskytnutá doplnková ochrana. Výrok o poskytnutí doplnkovej ochrany nadobudol právoplatnosť 23.6.2014. Pretože na súdu doručenom návrhu absentoval údaj o adrese pobytu navrhovateľa a k návrhu nebolo priložené plnomocenstvo na zastupovanie navrhovateľa v konaní pred súdom, súd výzvou z 28.8.2014 vyzval v návrhu označenú zástupkyňu navrhovateľa o oznámenie pobytu navrhovateľa v čase podania návrhu a na založenie relevantného plnomocenstva . Zástupkyňa navrhovateľa podaním, doručeným súdu 30.9. (resp. 1.10.) 2014 oznámila adresu prechodného pobytu navrhovateľa ku dňu podania návrhu: P. XXX/XX, Ž.C.. Súčasne súdu predložila plnomocenstvo, udelené jej navrhovateľom v Žiline dňa 3.7.2014. Navrhovateľ je cudzincom, pochádzajúcim zo Sýrie, ktorému bola na základe jeho žiadosti poskytnutá doplnková ochrana. V zmysle ust. § 27a ods. 1 zák. č. 480/2002 Z.z. o azyle sa mu na Slovensku udelil prechodný pobyt na P. XXX/XX X. Ž., ako to oznámila súdu zástupkyňa navrhovateľa. Podľa ust. § 11 ods.1 Občianskeho súdneho poriadku v platnom znení (ďalej len „O.s.p.“) konanie sa uskutočňuje na tom súde, ktorý je vecne a miestne príslušný. Príslušnosť sa určuje podľa okolností, ktoré tu sú v čase začatia konania a trvá až do jeho skončenia. Podľa ust. § 21 ods. 3 zák. č. 480/2002 Z.z. o azyle a o zmene a doplnení niektorých zákonov v platnom znení (ďalej len zákon o azyle) na rozhodovanie o opravnom prostriedku podľa odsekov 1 a 2 je príslušný krajský súd. Podľa ust. § 246a ods.2 O.s.p. v konaní podľa tretej hlavy tejto časti je miestne príslušný všeobecný súd navrhovateľa alebo krajský súd, v obvode ktorého je tento súd. Podľa ust. § 14 zák. č.371/2004 Z.z. v platnom znení na konanie o opravných prostriedkoch proti rozhodnutiam vydaných v konaní o azyle podľa osobitného predpisu sú príslušné tieto súdy: a) Krajský súd v Bratislave pre územné obvody: 1. Krajského súdu v Bratislave, 2. Krajského súdu v Trnave, 3. Krajského súdu v Trenčíne, 4. Krajského súdu v Nitre, b) Krajský súd v Košiciach pre územné obvody: 1. Krajského súdu v Košiciach, 2. Krajského súdu v Prešove, 3. Krajského súdu v Banskej Bystrici, 4. Krajského súdu v Žiline. Podľa ust. § 85 ods.1 O.s.p. všeobecným súdom občana je súd, v ktorého obvode má občan bydlisko, a ak nemá bydlisko, súd, v ktorého obvode sa zdržuje. Podľa ust. § 250d ods.2 O.s.p. ak predseda senátu zistí, že súd nie je vecne alebo miestne príslušný, postúpi vec uznesením príslušnému súdu. S poukazom na citované zákonné ustanovenia a zistený stav veci súd skúmal svoju miestnu príslušnosť na konanie. Z vyššie opísaného skutkového stavu súd zistil, ako to bolo uvedené, že navrhovateľ (ako osoba ktorej bola poskytnutá doplnková ochrana) je prihlásený k pobytu v Ž. na P. H.. Č.. XXX/XX. Označené mesto sa nachádza v územnom obvode Okresného súdu Žilina, ktorý je všeobecným súdom navrhovateľa. Okresný súd Žilina sa nachádza v obvode Krajského súdu v Žiline, teda na rozhodovanie o opravnom prostriedku proti rozhodnutiu vydaného v konaní o azyle (s poukazom na vyššie citované zákonné ustanovenie § 14 zák. č.371/12004 Z.z. v platnom znení) v tomto konkrétnom prípade je miestne príslušný Krajský súd v Košiciach. Preto súd rozhodol tak, ako to je uvedené vo výrokovej časti tohto uznesenia. Po právoplatnosti tohto uznesenia bude spis zaslaný miestne príslušnému Krajskému súdu v Košiciach, ktorý vec prejedná a rozhodne v jej merite. Poučenie: Proti tomuto uzneseniu odvolanie nie je prípustné

